Da AaB-målmand Karim Zaza slog et smut forbi Deportivo La Coruñas omklædningsrum efter den nordjyske Uefa Cup-sejr på 3-0, blev han mødt af massiv modløshed.

Selv om Deportivo La Coruña går for at være et svagt udehold, var de spanske spillere alligevel mere end usædvanligt modløse efter 0-3-nederlaget til AaB i Uefa Cuppen. Da AaB-målmand Karim Zaza var på kort visit i modstanderholdets omklædningsrum, lyste frustrationerne ud af spanierne. - De havde bestemt ikke regnet med det her resultat, det kunne jeg se på dem, da jeg gik ind og byttede trøje med deres keeper efter kampen. Der sad de og var meget slukørede alle sammen og stirrede ned i jorden, sagde Karim Zaza. Ifølge AaB's dobbelte målscorer Anders Due var der en simpel forklaring på, hvorfor Deportivo-spillerne ikke fik et ben til jorden under opgøret i Aalborg og efterfølgende måtte kæmpe med gravkammerstemning i omklædningsrummet. - De mødte en klassemodstander, sagde Due med et smil på læben. /ritzau/